CELEX: 32021D0487
Language: el
Date: 2021-03-22 00:00:00
Title: Απόφαση (ΚΕΠΠΑ) 2021/487 του Συμβουλίου της 22ας Μαρτίου 2021 για την τροποποίηση και παράταση της απόφασης (ΚΕΠΠΑ) 2018/653 σχετικά με τη δημιουργία αποθηκευτικής ικανότητας για μη στρατιωτικές αποστολές διαχείρισης κρίσεων

23.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 100/13
               
            
         ΑΠΟΦΑΣΗ (ΚΕΠΠΑ) 2021/487 ΤΟΥ ΣΥΜΒΟΥΛΙΟΥ
         της 22ας Μαρτίου 2021
         για την τροποποίηση και παράταση της απόφασης (ΚΕΠΠΑ) 2018/653 σχετικά με τη δημιουργία αποθηκευτικής ικανότητας για μη στρατιωτικές αποστολές διαχείρισης κρίσεων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28 παράγραφος 1, 42 παράγραφος 4 και 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Για τους σκοπούς μη στρατιωτικών επιχειρήσεων διαχείρισης κρίσεων θα πρέπει να πληρούνται ανάγκες ταχείας ανάπτυξης και επιχειρησιακές απαιτήσεις.
                  
               
                     (2)
                  
                  
                     Στις 26 Απριλίου 2018 το Συμβούλιο εξέδωσε την απόφαση (ΚΕΠΠΑ) 2018/653 σχετικά με τη δημιουργία αποθηκευτικής ικανότητας για μη στρατιωτικές αποστολές διαχείρισης κρίσεων (1).
                  
               
                     (3)
                  
                  
                     Το άρθρο 6 της απόφασης (ΚΕΠΠΑ) 2018/653 προβλέπει επανεξέταση ώστε να εκτιμηθεί το ποσό δημοσιονομικής αναφοράς που αναφέρεται στο άρθρο 4 παράγραφος 1 της εν λόγω απόφασης όσον αφορά το ποσό που κρίνεται αναγκαίο για να καλυφθούν τα αιτήματα των μη στρατιωτικών αποστολών της κοινής πολιτικής ασφάλειας και άμυνας, και να ληφθούν υπόψη οι εξελισσόμενες ανάγκες τέτοιων αποστολών, άλλων επιχειρησιακών δράσεων της Ένωσης και των ειδικών εντεταλμένων της Ευρωπαϊκής Ένωσης. Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») και η Ευρωπαϊκή Επιτροπή προέβησαν στην εν λόγω εκτίμηση. Από το αποτέλεσμα της εν λόγω επανεξέτασης, όπως συζητήθηκε και συμφωνήθηκε στο πλαίσιο των αρμόδιων προπαρασκευαστικών οργάνων του Συμβουλίου τον Δεκέμβριο του 2019 και τον Ιανουάριο του 2020, προέκυψε ότι το ποσό δημοσιονομικής αναφοράς δεν χρειαζόταν να αναθεωρηθεί.
                  
               
                     (4)
                  
                  
                     Δυνάμει του άρθρου 7 της απόφασης(ΚΕΠΠΑ) 2018/653, το οποίο προβλέπει ότι το Συμβούλιο έχει τη δυνατότητα να αποφασίσει την παράταση της εν λόγω απόφασης, ο Ύπατος Εκπρόσωπος και η Επιτροπή συνέστησαν, στην εξαμηνιαία έκθεσή τους προς το Συμβούλιο, ότι η απόφαση (ΚΕΠΠΑ) 2018/653 θα πρέπει να παραταθεί κατά 18 μήνες, συμπεριλαμβανομένης εξάμηνης περιόδου για το κλείσιμο, από οικονομικής και διοικητικής απόψεως, της αποθηκευτικής ικανότητας που καθορίστηκε με την εν λόγω απόφαση.
                  
               
                     (5)
                  
                  
                     Ο Ύπατος Εκπρόσωπος και η Επιτροπή θα προβούν στις αναγκαίες προετοιμασίες σχετικά με μελλοντικές αποθηκευτικές ρυθμίσεις και θα παρουσιάσουν την αρχική τους σύσταση στο Συμβούλιο το αργότερο τον Ιούνιο του 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2018/653 τροποποιείται ως εξής:
            
                        1)
                     
                     
                        στο άρθρο 3, παρεμβάλλονται οι ακόλουθες παράγραφοι:
                        
                           «5.   Η Σουηδική Υπηρεσία Πολιτικής Προστασίας διασφαλίζει την πλήρη επιχειρησιακή αποθηκευτική ικανότητα ως την παύση ισχύος που αναφέρεται στην παρούσα απόφαση. Σχετικές λεπτομερείς ρυθμίσεις προς τον σκοπό αυτό συνομολογούνται από τη Σουηδική Υπηρεσία Πολιτικής Προστασίας, τον διοικητή της μη στρατιωτικής επιχείρησης και τις αρμόδιες υπηρεσίες της Επιτροπής.
                        
                        
                           6.   Ο φορέας εκμετάλλευσης της αποθηκευτικής ικανότητας διασφαλίζει ομαλή μετάβαση και παράδοση στις μελλοντικές αποθηκευτικές ρυθμίσεις, κατόπιν υπόδειξης του διοικητή της μη στρατιωτικής επιχείρησης και των αρμόδιων υπηρεσιών της Επιτροπής.»·
                        
                     
                  
                        2)
                     
                     
                        το άρθρο 4 παράγραφος 1 αντικαθίσταται από το ακόλουθο κείμενο:
                        
                           «1.   Το ποσό δημοσιονομικής αναφοράς για την εφαρμογή της παρούσας απόφασης για την περίοδο των 54 μηνών μετά την ημερομηνία σύναψης της συμφωνίας που αναφέρεται στην παράγραφο 3 ανέρχεται σε 46 197 384,22 EUR.»·
                        
                     
                  
                        3)
                     
                     
                        το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           Έναρξη ισχύος και παύση
                           Η παρούσα απόφαση αρχίζει να ισχύει από την ημερομηνία της έκδοσής της. Παύει να ισχύει 54 μήνες μετά την ημερομηνία σύναψης της συμφωνίας που αναφέρεται στο άρθρο 4 παράγραφος 3.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 22 Μαρτίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 108 της 27.4.2018, σ. 22.